Nangina ny alina. Ny vorondolo sy ny matoriandro sisa re nisioka any an-tsefatsefaky ny haizina any. Dia olona iray nirifatra nanao rarangy koa no iny ampangain’ny tapa-kazo voahitsany sy ny ravina voakasoasoaka lalovany. Tsy ny lalan’ny rehetra nandroso mantsy no nizorany, fa avy hatrany dia nisondrovaka104 niankandrefana ny diany. Tokony ho indray mahamasa-bary no nidifiany vao taitra tamin’ny vinaniny i mahaly. Nitsangana ny anao lahy. Nivimbina benitra maranitra mifilofilo ny tanany. Ary teo amin’ny toerana nandrian-drabe no notsapatsapainy. Nosafoiny avokoa ny manodidina teo, nefa efa tsy teo intsony ny rembiny. Nokofohany ireo namany, sady nataony sesi-rivotra ny fanontaniany aiza rabeniomby? Tsy misy farany. Iny misasakalina iny ihany dia velona ny fanairana, fa nisy mpiady nitsoaka an-daharana. Tezitra mafy idama tamin’ny fiarovana ny lasy somary goragora ihany, matoa nisy afa-niporitsaka. Nosoloina sady nosaziana ireo mpiambina sy mandritsiamanafo nanao tsirambina ny fiambenany. Nanendry tena hitondra namana efa-dahy hanenjika ilay nitsoaka i mahaly, ka neken’idama izany. Fa inona marina no nitranga tao anjanapara? Ndeha àry hatao tsontsori-mianotra kely ny fotoana lasa nilaozan’ny mpiantafika. Haolohaolo ny tanàna. Lehilahy vitsivitsy sisa no tazana nisingantsingana teny am-pamoloana teny. Saika tsinjo hatraiza hatraiza kosa ny zaza amam-behivavy. Ho azy ireny, na nihandrohandro aza ny alahelo teo am-pisarahana amin’ilay olo-malala, nony samy revon-draharaha anefa, mba verivery dia ihany. Ho an’i noro kosa, ny androny manontolo no tsaroany mangotanatana, izay jereny toa mangadihady, izay ataony toa tsy azoazony. Hany heriny, nandefandefa vinany samirery teny an-tsaha teny. Mahatsiaro ny tenany ho vorona tokana amoron-drano, ka miherikerika irery. Tampoka, indreny lehilahy mainty be lava mirakorako volo mahatsiravina no nirodorodo avy any andrefana any. Raha mbola tsy nahaafaka firy dingana akory i noro, dia efa niantsapazan’ilay goavam-be iray, ka nentiny niara-nitrosona taminy, ary poa toa izay dia voafehiny tongotra aman- tanana. Io no azony babo voalohany. Niakarany tsy nisy mpanohana ny tanàna. Nisy ihany vitsivitsy nikasa hanohitra, nefa noriatany. Nipoaka voalohany ny basy, dia nitsirara io. Tsy nisy nanakantsakana intsony ny sisa rehetra, fa samy nisitrika avokoa. Dia nahomby ny tetik’ireo mpijirika, fa tsy nisy lehilahy sahy nipoitra intsony, ary izay afa-nitsoaka dia namonjy niafina. Ny fibedibedin’izy rehetra amin’ny fiteniny miroky tsy fantatra mazava no namantaran’ny mponina fa sakalava indray ireo. Ary izay feony toa mifampibetrobetroka eran’ny elakela-trano izay monja dia efa nampitsangam-bolo ny vehivavy sy naharitra aina ny ankizy. Nifitsaka tao ambany tafo ingahy rainivola mivady, fa ireo fiompy am-polompolony tao am- bala no navela hanjakany. Voavoriny vetivety ireo omby sendra teo an-tanàna. Ireo mbola noroahin’ny tompony avy any an-tsaha moa notsenainy teo am-bavahady. Toran-kovitra teo ity zazalahy kely anankiray mpiraoka vao tonga, tsy nanam-po, ka lasa nidridridridry nitomany nanavo-tena. Ny omby toa naterina ho an’ny tompony! Ny fitabataban’ireo mpijirika sy ny kakakakany no hany nanerana ny tokontany sy ny famoloana. Nony nahita ny hareny noroahina nivoaka ny tanàna ireo lehilahy hany tavela sendra tafangona, dia niezaka ihany ny hiray hina, kanefa tsy nahaovoka. Tsy mitovy ny hery. Nipoaka fanindroany ny basy. Samy niraviravy tanana nitazam-potsiny. Te hitroatra mafy, nefa mamy koa ny aina. Telo lahy ihany no nandroaka ny omby hirifatra, fa ny sisa kosa mbola nitety ny isan-tokonana naka sy nisintona izay nilainy firavaka sarobidy, vehivavy, ny ankamaroan’ny varavarana tamin’izany andro izany mbola takela-jozoro sy bararata avokoa, ka na nihidy tsivalan-kazo aza mora nodonina sy noravana. Izay voasikotra avy any dia narahin’ny fianakaviany tamin-dranomaso. Ny sasany dia ataon’izy ireo an-keriny eo imason’olom-padiny eo. Mahatsiravina ny fomban’ireo sakalava ireo! Nifidy sy nifantina tokoa izy ireo teo vorombola, ary nanaram-po izay niriany. Nanam-bintana izay mba tsaratsara afa-niery teny an-tsaha. Tratra tamin’izany koa i ketaka. Ary dia indreny zazavavy maro no vita fatotra nanao tohivakana. Nisy tamin’ireny mbola voatavo tsy mifandraka tsy ampy dimy ambin’ny folo ranonorana akory.